
 Aktuálnost zvoleného tématu

Autorka spracovala problematiku zvyšovania zdravotnej gramotnosti pacientov v praxi metódou krátkej intervencie v konkrétnych oblastiach s ohľadom na nikotinizmus, nadmernú konzumáciu alkoholu, kvalitu stravovacích návykov, podporu pohybovej aktivity a podporu očkovania proti chrípke. Výber témy rigoróznej práce z pohľadu ošetrovateľstva hodnotím ako vysoko aktuálny, zaujímavý, naliehavý k riešeniu a zároveň inšpiratívny.
Splnění stanovených cílů rigorózní práce 

Ciele, ktoré si kandidátka stanovila, sa jej podarili naplniť po stránke odbornej, obsahovej, ako aj formálnej. Pozitívne hodnotím myšlienku a využitie aktuálnej metódy, ktorá je podporovaná aj WHO v rámci primárnej a sekundárnej prevencie chronických, infekčných i neinfekčných ochorení. Niet ideálnejšieho pohľadu a vzájomného prepojenia na danú problematiku ako z pohľadu ošetrovateľskej vednej disciplíny. 
Metodika
Práca je napísaná kultivovaných spôsobom a kvalitným odborným ošetrovateľským jazykom. Oceňujem snahu kandidátky o detailné popísanie metódy krátkej intervencie rizikových faktorov životného štýlu a jej možnosti využitia v klinickej zdravotníckej praxi. Kvantitatívne spracované výsledky dvojročného projektu MZ ČR z metodologického hľadiska sú spracované adekvátne po stránke formálnej i obsahovej. Ciele, hypotézy, operacionalizácia pojmov sú naformulované správne. Kandidátka v metodológii aplikovala štandardizované dotazníky WHO (miera rizika vybraných faktorov životného štýlu) a dotazníky SZÚ (Státní zdravotní ústav) – názory a postoje po realizácii intervencie. Adekvátna je aj veľkosť výskumného súboru (3905 respondentov). 
Autorka dôsledne dodržiava citačnú normu, v úrovni spracovania jednotlivých kapitol nie sú zásadné rozdiely, čo dokumentuje autorka vo všetkých sledovaných aspektoch problematiky. Obsah jednotlivých kapitol je spracovaný adekvátne z hľadiska témy, jednotlivé časti sú vyvážené a majú logickú štruktúru. Menšie nedostatky nijako neznižujú úroveň predloženej práce (napr. str. 37 – dĺžka trvania projektu 1.1.2013 – 31.12.2017).
Zpracování získaných dat

Výsledky výskumného šetrenia sú prezentované v prehľadných grafoch a tabuľkách so slovným hodnotením. Dovoľujem si konštatovať, že zistené a prezentované výsledky výskumu majú kvalitnú a pozoruhodnú výpovednú hodnotu, aj vďaka dĺžke zberu dát (2 roky). Predložená rigorózna práca má rozsah 133 strán textu, bez príloh. Prílohy tvoria neoddeliteľnú súčasť rigoróznej práce, kde autorka veľmi precízne a efektívne uvádza edukačné karty k jednotlivým skúmaným oblastiam.
Práce s literaturou 
Zoznam použitej literatúry obsahuje dostatočné množstvo literárnych prameňov od domácich a hlavne zahraničných autorov. Prehľadne uvádza a odvoláva sa na legislatívne dokumenty, ktoré s danou problematikou veľmi úzko súvisia a sú navzájom prepojené. 
Nové poznatky, které byly dosaženy v rigorózní práci 
Spracovanie, rozsah i obsah danej problematiky hodnotím vysoko pozitívne a kvalitne. Rigorózna práca ako celok je výrazným a obohacujúcim prínosom pre odbor študijný odbor Ošetrovateľstvo (pregraduálne a postgraduálne vzdelávanie sestier, celoživotné vzdelávanie sestier), ako aj klinickú ošetrovateľskú prax. Zároveň získané údaje môže slúžiť ako vstupná brána do ďalších výskumných šetrení na domácej i medzinárodnej úrovni. Jedná sa o druh práce, ktorá svojim zameraním na zvyšovanie zdravotnej gramotnosti je vysoko aktuálna, potrebná a vítaná vo vednom odbore Ošetrovateľstvo. 

Připomínky
1. Abstrakt – v budúcnosti odporúčam kratšiu formu, príp. uvádzať ako štruktúrovaný.
2. Spracované výsledky boli súčasťou spomínaného projektu? Aký dopad na spoločnosť a odbornú verejnosť majú/mali uvedené zistenia. Máte ešte zámer v tejto oblasti pokračovať, príp. aké opatrenia sa v ČR z tohto projektu vyvodili pre súčasnú situáciu?
Závěr
Predložená rigorózna práca Mgr. Renaty Procházkovej spĺňa všetky požadované kritéria kladené na tento druh práce, odporúčam ju k obhajobe a po jej úspešnom obhájení navrhujem Mgr. Renate Procházkovej udelenie titulu „PhDr.“ v študijnom odbore Ošetrovateľstvo (Ošetřovatelství).

